钦定古今图书集成/明伦汇编/宫闱典/第003卷 > 荆川稗篇 > 《御叙之法》
## 钦定古今图书集成/明伦汇编/宫闱典/第003卷 > 荆川稗篇 > 《御叙之法》

正义曰：解周名为女御之义，以其御于王之御法。按
《周礼》，王有六寝，一是正寝，馀五寝在后，通名燕寝。其
一在东北，王春居之；一在西北，王冬居之；一在西南，
王秋居之；一在东南，王夏居之；一在中央，六月居之。
凡后妃以下，各以次叙，而上御王于五寝之中也。故
郑注《周礼九嫔》云：“凡御法，月与后妃其象也，卑者宜”
先，尊者宜后。女御八十一人当九夕，世妇二十七人
当三夕，九嫔九人当一夕，三夫人当一夕，后当一夕，
亦十五日而遍云。自望后反之，孔子云：日者天之明，
月者地之理，阴阳契制，故月上属为天，使妇从夫，放
月纪。月纪是星也，而妇人上御，必有女史彤管以纪
之。《毛诗传》“贻我彤管”云：“古者后夫人必有女史彤管
之法，史不记其罪，杀之。后妃群妾以礼御于君所，女
史书其日月之事以进退之。生子月辰，则以金环退
之，当御者，以银环著之于左手，既御，著于右手。事无
大小，记以法。”